Likumprojekts

**Grozījumi Notariāta likumā**

Izdarīt Notariāta likumā (Latvijas Republikas Augstākās Padomes un Valdības Ziņotājs, 1993, 26./27. nr.; Latvijas Republikas Saeimas un Ministru Kabineta Ziņotājs, 1996, 15. nr.; 2002, 23. nr.; 2003, 14. nr.; 2004, 23. nr.; 2008, 3. nr.; 2009, 3. nr.; Latvijas Vēstnesis, 2010, 183. nr.; 2013, 21., 112. nr.; 2014, 98., 228. nr.; 2015, 245. nr.; 2017, 231. nr.; 2018, 57., 220., 225. nr.; 2019, 240. nr.) šādus grozījumus:

1. Papildināt 154. panta otrās daļas 7. punktu pēc vārdiem "zvērinātu notāru" ar vārdiem "vai zvērināta notāra biroju".

2. Papildināt 230. pantu ar 14. punktu šādā redakcijā:

"14) šajā likumā noteiktajos gadījumos un kārtībā pārbauda zvērināta notāra biroja atbilstību šā likuma prasībām un izsniedz piekrišanu tā reģistrācijai un izmaiņu veikšanai komercreģistra ierakstos un dokumentos."

3. Izteikt 239. pantu šādā redakcijā:

"**239.** Zvērinātu notāru profesionālā darbība (prakse) ir intelektuāls darbs, par kuru zvērinātam notāram ir tiesības saņemt atlīdzību, bet tā mērķis nav peļņas gūšana."

4. Izteikt 241. panta trešo teikumu šādā redakcijā:

"Par savas prakses saimnieciskās darbības tiesisko formu un prakses vietas adresi, kā arī to maiņu zvērinātam notāram jāziņo Valsts ieņēmumu dienestam un Latvijas Zvērinātu notāru padomei."

5. Izteikt 245. pantu šādā redakcijā:

"**245.** Zvērināti notāri praktizē tikai individuāli. Sadarbība ar citiem zvērinātiem notāriem pieļaujama tehniskajos un saimnieciskajos jautājumos.

Zvērināts notārs var kārtot savu ieņēmumu un izdevumu uzskaiti kā fiziska persona, kas veic saimniecisko darbību, vai izveidot zvērināta notāra biroju, kurā uz nenoteiktu laiku var praktizēt viens vai vairāki zvērināti notāri. Neatkarīgi no izvēlētās prakses saimnieciskās darbības tiesiskās formas zvērināts notārs savā profesionālajā darbībā praktizē savā vārdā un personīgi atbild par veiktajām amata un citām profesionālajām darbībām.

Zvērināta notāra biroju veido kā sabiedrību ar ierobežotu atbildību un Komerclikumā noteiktajā kārtībā reģistrē komercreģistrā. Šādām sabiedrībām piemēro Komerclikuma noteikumus, ciktāl šajā likumā nav noteikts citādi.

Zvērināta notāra biroja dalībnieks var būt tikai zvērināts notārs. Zvērināts notārs var būt tikai viena zvērināta notāra biroja dalībnieks.

Ja tiek izveidots zvērināta notāra birojs, tad tas ir zvērināta notāra kā pašnodarbinātas personas saimniecisko darījumu saistību un tiesību pārņēmējs.

Par zvērināta notāra biroja valdes vai padomes locekli var būt tikai zvērināts notārs, kurš ir attiecīgā zvērināta notāra biroja dalībnieks. Zvērināts notārs, kurš ir attiecīgā zvērināta notāra biroja dalībnieks, ieņem zvērināta notāra biroja valdes vai padomes locekļa amatu, ja padome ir izveidota. Zvērināts notārs kā valdes vai padomes loceklis saņem atlīdzību un ir darba ņēmējs likuma "Par valsts sociālo apdrošināšanu" izpratnē."

6. Papildināt likumu ar 245.1, 245.2, 245.3 un 245.4 pantu šādā redakcijā:

"**245.1**Pieteikumam par zvērināta notāra biroja reģistrēšanu komercreģistrā un izmaiņu veikšanai komercreģistra ierakstos un dokumentos pievieno Latvijas Zvērinātu notāru padomes piekrišanu.

Lai saņemtu piekrišanu zvērināta notāra biroja reģistrācijai, zvērināta notāra biroja dibinātājs iesniedz Latvijas Zvērinātu notāru padomē iesniegumu un Komerclikumā noteiktos dibināšanas dokumentus. Izmaiņu veikšanai komercreģistra ierakstos un iesniegtajos dokumentos zvērināta notāra biroju pārstāvēt tiesīgā persona Latvijas Zvērinātu notāru padomē iesniedz attiecīgās izmaiņas apstiprinošus dokumentus.

Zvērināta notāra biroju pārstāvēt tiesīgā persona piekrišanas saņemšanai nepieciešamos dokumentus Latvijas Zvērinātu notāru padomē iesniedz 10 dienu laikā no pēdējā reģistrācijai vai izmaiņu veikšanai komercreģistra ierakstos vai dokumentos nepieciešamā dokumenta (kas nav Latvijas Zvērinātu notāru padomes piekrišana) parakstīšanas dienas.

Latvijas Zvērinātu notāru padome šā panta trešajā daļā minētos dokumentus izskata mēneša laikā un lemj par piekrišanas došanu vai atteikumu dot piekrišanu.

Latvijas Zvērinātu notāru padome atsaka dot piekrišanu, ja:

1) zvērināta notāra biroja dibinātāju, dalībnieku, valdes vai padomes locekļu sastāvs neatbilst šā likuma prasībām;

2) zvērināta notāra biroja dalībnieki ir cita zvērināta notāra biroja dalībnieki;

3) zvērināta notāra biroja tiesiskā forma neatbilst šā likuma prasībām;

4) zvērināta notāra biroja statūti, dibināšanas līgums, dibināšanas lēmums neatbilst šā likuma prasībām.

**245.2** Termiņu, kas Komerclikumā noteikts pieteikuma iesniegšanai, skaita no dienas, kad sniegta Latvijas Zvērinātu notāru padomes piekrišana.

**245.3** Zvērināts notārs tikai savā saimnieciskajā darbībā lieto zvērināta notāra biroja nosaukumu, kurā papildus lieto apzīmējumu "zvērināta notāra birojs" vai abreviatūru "ZNB". Tikai zvērinātu notāru birojiem ir tiesības savā nosaukumā lietot minēto apzīmējumu un tā abreviatūru.

**245.4** Ja zvērināts notārs, kurš praktizē zvērināta notāra birojā, šajā likumā noteiktajos gadījumos tiek atbrīvots vai atcelts no amata, Latvijas Zvērinātu notāru padome pēc tam, kad stājies spēkā galīgais lēmums par zvērināta notāra atbrīvošanu vai atcelšanu, nosūta to zvērināta notāra birojam, kurā no amata atbrīvotais vai atceltais zvērināts notārs bija dalībnieks, valdes vai padomes loceklis. Zvērināta notāra biroju pārstāvēt tiesīgajai personai ir pienākums sagatavot pieteikumu komercreģistra iestādei par izmaiņu veikšanu zvērināta notāra biroja dalībnieku sarakstā, valdes vai padomes sastāvā.

Atbrīvotais vai atceltais zvērināts notārs viņam piederošās pamatkapitāla daļas viena mēneša laikā atsavina citam zvērinātam notāram. Ja atbrīvotais vai atceltais zvērināts notārs viena mēneša laikā neatsavina viņam piederošās pamatkapitāla daļas, zvērināta notāra birojs izmaksā zvērinātam notāram kompensāciju, kas nav mazāka par pamatkapitāla daļu nominālvērtību, ja nav panākta vienošanās par citu vērtību. Šajā gadījumā pamatkapitāla daļas dzēš Komerclikumā noteiktajā kārtībā.

Ja iestājas vienīgā zvērināta notāra biroja dalībnieka nāve vai vienīgais zvērināta notāra biroja dalībnieks tiek atbrīvots vai atcelts no amata, Latvijas Zvērinātu notāru padome pieņem lēmumu par zvērināta notāra biroja darbības izbeigšanu un likvidatora iecelšanu un triju darbdienu laikā pēc lēmuma spēkā stāšanās nosūta to komercreģistra iestādei ierakstīšanai komercreģistrā. Pieteikumam komercreģistra iestādei pievieno arī likvidatora rakstveida piekrišanu būt par likvidatoru. Rakstveida piekrišanā likvidators norāda tā zvērināta notāra biroja nosaukumu un reģistrācijas numuru, par kura likvidatoru piekrīt kļūt, un kreditoru prasījumu pieteikšanas vietu.

Latvijas Zvērinātu notāru padome nosaka likvidatora atlīdzību, kas izmaksājama no likvidējamā zvērināta notāra biroja mantas."

7. Izteikt 247. un 248. pantu šādā redakcijā:

"**247.** Zvērināts notārs vai zvērināta notāra birojs uz darba līguma vai uzņēmuma līguma pamata var nolīgt tehnisko, saimniecisko vai konsultatīvo personālu, par kura darbību viņš atbild un kuram ir aizliegts veikt zvērināta notāra amata darbības un sniegt juridisko palīdzību. Zvērinātam notāram un zvērināta notāra birojam kā darba devējam saistoši visi normatīvie akti, kas regulē darba tiesiskās attiecības un valsts sociālo apdrošināšanu.

**248.** Zvērināts notārs, kas reģistrējies kā pašnodarbināta persona, kārto savu ieņēmumu un izdevumu uzskaiti kā fiziska persona, kas veic saimniecisko darbību.

Zvērināta notāra birojs kārto grāmatvedības uzskaiti atbilstoši normatīvajos aktos noteiktajai kārtībai, kas paredzēta zvērināta notāra biroja tiesiskajai formai.

Zvērināta notāra, kas reģistrējies kā pašnodarbināta persona, un zvērināta notāra biroja ieņēmumus veido klientu maksājumi par notariālo darbību pildīšanu un sniegto juridisko palīdzību.

Zvērināta notāra, kas reģistrējies kā pašnodarbināta persona, un zvērināta notāra biroja izdevumi ir izdevumi, kas saistīti ar saimnieciskās darbības nodrošināšanu, notariālo darbību pildīšanu, juridiskās palīdzības sniegšanu vai noteikti šajā likumā."

8. Papildināt likumu ar 248.1 pantu šādā redakcijā:

"**248.1** Aizliegts ieķīlāt vai citādi apgrūtināt ar lietu tiesībām zvērināta notāra biroja pamatkapitāla daļas.

Mantinieki iegūst tiesības saņemt tikai to, kas pienāktos mirušajam zvērinātam notāram (mantojuma atstājējam) pie galīgās norēķināšanās, ja sabiedrība tiktu izbeigta mantojuma atklāšanās brīdī.

Zvērināta notāra biroja pamatkapitāla daļas zvērinātam notāram var atsavināt tikai Komerclikumā vai šajā likumā paredzētajos gadījumos."

9. Papildināt pārejas noteikumus ar 37. un 38. punktu šādā redakcijā:

"37. Zvērinātam notāram, kurš savu biroju reģistrējis Valsts ieņēmumu dienesta nodokļu maksātāju reģistrā, sešu mēnešu laikā pēc tam, kad stājas spēkā grozījumi šā likuma 245. pantā, kas paredz, ka zvērināta notāra biroju veido kā sabiedrību ar ierobežotu atbildību un reģistrē komercreģistrā, jāiesniedz pieteikums komercreģistrā, ievērojot šā likuma prasības. Komercreģistrā reģistrētais zvērināta notāra birojs ir tā zvērināta notāra biroja tiesību un saistību pārņēmējs, kurš bija izveidots līdz dienai, kad stājās spēkā grozījumi šā likuma 245. pantā. Ja zvērināts notārs, kurš savu biroju reģistrējis Valsts ieņēmumu dienesta nodokļu maksātāju reģistrā, šajā termiņā nav vērsies Latvijas Zvērinātu notāru padomē piekrišanas saņemšanai zvērināta notāra biroja reģistrācijai komercreģistrā, Latvijas Zvērinātu notāru padome pieņem lēmumu par biroja tiesībspējas zaudēšanu un triju darbdienu laikā lēmumu nosūta Valsts ieņēmumu dienestam. Valsts ieņēmumu dienests, pamatojoties uz Latvijas Zvērinātu notāru padomes lēmumu, izslēdz zvērināta notāra biroju no Valsts ieņēmumu dienesta nodokļu maksātāju reģistra. Ja zvērināta notāra birojs šajā pārejas noteikumu punktā noteiktajā kārtībā tiek izslēgts no Valsts ieņēmumu dienesta nodokļu maksātāju reģistra, tad par izslēgtā zvērināta notāra biroja nokavētajiem nodokļu maksājumiem atbildīgs konkrētais zvērināts notārs.

38. Latvijas Zvērinātu notāru padome, pieņemot lēmumu par piekrišanu reģistrēt zvērināta notāra biroju komercreģistrā, vienlaikus lemj par tā zvērināta notāra biroja izslēgšanu no Valsts ieņēmumu dienesta nodokļu maksātāju reģistra, kurš bija izveidots līdz dienai, kad stājas spēkā grozījumi šā likuma 245. pantā. Latvijas Zvērinātu notāru padome triju darbdienu laikā lēmumu nosūta Valsts ieņēmumu dienestam. Valsts ieņēmumu dienests, pamatojoties uz Latvijas Zvērinātu notāru padomes lēmumu, izslēdz zvērināta notāra biroju no Valsts ieņēmumu dienesta nodokļu maksātāju reģistra."

Ministru prezidenta biedrs,

tieslietu ministrs

J. Bordāns